CINNEADH Uimh. 18/2020 Ó CHOISTE NA RÉIGIÚN

maidir le rochtain phoiblí ar dhoiciméid de chuid Choiste na Réigiún

TÁ BIÚRÓ CHOISTE NA RÉIGIÚN,

ag féachaint don Chonradh ar Fheidhmiú an Aontais Eorpaigh, agus go háirithe Airteagal 15(3) de,

ag féachaint do Rialachán (CE) Uimh. 1049/2001 ó Pharlaimint na hEorpa agus ón gComhairle an 30 Bealtaine 2001 maidir le rochtain phoiblí ar dhoiciméid de chuid Pharlaimint na hEorpa, na Comhairle agus an Choimisiúin (1),

ag féachaint do Rialachán (AE) 2018/1725 ó Pharlaimint na hEorpa agus ón gComhairle an 23 Deireadh Fómhair 2018 maidir le daoine nádúrtha a chosaint i ndáil le sonraí pearsanta a phróiseáil ag institiúidí, comhlachtaí, oifigí agus gníomhaireachtaí an Aontais agus maidir le saorghluaiseacht sonraí den sórt sin, agus lena n‐aisghairtear Rialachán (CE) Uimh. 45/2001 agus Cinneadh Uimh. 1247/2002/CE (2),

ag féachaint do Rialacha Nós Imeachta Choiste na Réigiún, agus go háirithe Riail 78 díobh,

ag féachaint do Chinneadh Uimh. 64/2003 ó Bhiúró Choiste na Réigiún an 11 Feabhra 2003 maidir le rochtain phoiblí ar dhoiciméid de chuid Choiste na Réigiún (3),

ag féachaint do Chinneadh Uimh. 128/2003 ó Bhiúró Choiste na Réigiún an 17 Meitheamh 2003 maidir le rochtain phoiblí ar dhoiciméid de chuid Choiste na Réigiún tríd an gclár leictreonach doiciméad,

de bhrí go n‐iarrann Parlaimint na hEorpa, an Chomhairle agus an Coimisiún, sa Dearbhú Comhpháirteach maidir le Rialachán (CE) Uimh. 1049/2001, ar na hinstitiúidí eile rialacha inmheánacha a ghlacadh maidir le rochtain phoiblí ar dhoiciméid, agus na prionsabail agus na teorainneacha a leagtar amach sa Rialachán sin á gcur san áireamh (4),

de bhrí gur gá, ar mhaithe le trédhearcacht a éascú do shaoránaigh, a chumasc in aon chinneadh amháin liosta de dhoiciméid a bhfuil rochtain dhíreach orthu de bhun Riail 78(2) de Rialacha Nós Imeachta Choiste na Réigiún agus socruithe an Choiste maidir le feidhmiú cheart na saoránach chun rochtain a fháil ar dhoiciméid,

TAR ÉIS A CHINNEADH MAR LEANAS:

CAIBIDIL I

FORÁLACHA GINEARÁLTA

Airteagal 1 Tairbhithe, raon feidhme agus cineálacha rochtana 1. Beidh ag gach saoránach den Aontas agus ag aon duine nádúrtha nó dlítheanach a chónaíonn nó a bhfuil a oifig chláraithe i mBallstát ceart rochtana ar dhoiciméid de chuid Choiste na Réigiún (“an Coiste”), faoi réir na bprionsabal, na gcoinníollacha agus na dteorainneacha a leagtar amach i Rialachán (CE) Uimh. 1049/2001 agus na bhforálacha sonracha a leagtar síos sa Chinneadh seo. 2. Chun críoch an Chinnidh seo, ciallaíonn an téarma “doiciméid de chuid an Choiste” aon inneachar de réir bhrí Airteagal 3(a) de Rialachán (CE) Uimh. 1049/2001 arna tharraingt suas nó arna fháil ag ceann de chomh-chomhlachtaí an Choiste nó ag Ardrúnaíocht an Choiste. 3. Déanfaidh an Coiste rochtain phoiblí ar dhoiciméid dá chuid a sholáthar tríd an gclár a leagtar síos i gCaibidil II agus arna iarraidh sin i gcomhréir le Caibidil III.

CAIBIDIL II

CLÁR DE DHOICIMÉID AN CHOISTE

Airteagal 2 1. I gcomhréir le hAirteagal 11 agus le hAirteagal 12 de Rialachán (CE) Uimh. 1049/2001, bunófar clár doiciméad laistigh den Choiste. 2. Maidir le doiciméid an Choiste atá luaite sa liosta atá i gceangal leis an gCinneadh seo agus maidir le doiciméid ar deonaíodh rochtain orthu faoi Chaibidil III den Chinneadh seo, beidh rochtain dhíreach ag saoránaigh orthu i bhfoirm leictreonach sa chlár. 3. Féadfaidh an Coiste a chinneadh doiciméid seachas na cinn a luaitear i mír 2 a áireamh sa chlár. Sa chás sin, cinnfidh an Coiste, mar gheall ar chineál gach doiciméid, an doiciméad a chur ar fáil go díreach do shaoránaigh i bhfoirm leictreonach sa chlár nó gan ach uimhir thagartha don doiciméad, an t‐ábhar agus/nó tuairisc ghearr ar a inneachar agus an dáta a fuarthas é nó a tarraingíodh suas é agus a taifeadadh sa chlár é a áireamh sa chlár.

CAIBIDIL III

NÓS IMEACHTA MAIDIR LE ROCHTAIN A IARRAIDH

Airteagal 3 Doiciméid atá ar fáil ach iad a iarraidh A mhéid is féidir, beidh rochtain ag saoránaigh ar dhoiciméid nach luaitear sa liosta atá i gceangal leis an gCinneadh seo, arna iarraidh sin dóibh, faoi réir na dteorainneacha a leagtar síos in Airteagal 4 agus in Airteagal 9 de Rialachán (CE) Uimh. 1049/2001.

Airteagal 4 Iarratas tosaigh 1. Tíolacadh: 1.1. Cuirfear iarratais ar rochtain ar dhoiciméad chuig Ardrúnaíocht an Choiste i bhfoirm scríofa ar bith, lena n‐áirítear i bhformáid leictreonach, i gceann de na teangacha a liostaítear in Airteagal 1 de Rialachán Uimh. 1/1958 lena gcinntear na teangacha atá le húsáid ag Comhphobal Eacnamaíochta na hEorpa (5). 1.2. Déanfar iarratais ar bhealach sách beacht agus beidh iontu go háirithe faisnéis lenar féidir an doiciméad nó na doiciméid a iarrtar a shainaithint mar aon le hainm agus sonraí teagmhála an iarratasóra. 1.3. Mura mbeidh an t‐iarratas sách beacht, iarrfaidh an Coiste ar an iarratasóir é a shoiléiriú agus cuideoidh sé leis nó léi déanamh amhlaidh; sa chás sin, ní thosóidh an tréimhse chun freagra a thabhairt go dtí go bhfaighidh an Coiste an fhaisnéis sin. 1.4. I gcás athiarratais nó iarratais leanúnacha a bhaineann le doiciméid an‐fhada nó a bhaineann le líon an‐mhór doiciméad, féadfaidh an Coiste dul i gcomhairle leis an iarratasóir go neamhfhoirmiúil d’fhonn réiteach a fháil. 1.5. Ní bheidh sé d’oibleagáid ar an iarratasóir cúiseanna a thabhairt maidir leis an iarratas. 2. Próiseáil: 2.1. Déanfar iarratas ar rochtain ar dhoiciméad atá i seilbh an Choiste a sheoladh an lá céanna a chláraítear é chuig an bhfoireann atá freagrach as iarratais ar rochtain ar dhoiciméid a láimhseáil, agus admhóidh an fhoireann sin go bhfuarthas an t‐iarratas, dréachtóidh sí freagra agus seachadfaidh sí an doiciméad laistigh den teorainn ama fhorordaithe. 2.2. Má bhaineann an t-iarratas le doiciméad arna tharraingt suas ag an gCoiste a bhféadfadh feidhm a bheith ag ceann de na heisceachtaí a leagtar síos in Airteagal 4 de Rialachán (CE) Uimh. 1049/2001 maidir leis, rachaidh an fhoireann atá freagrach as an gclár i dteagmháil le tionscnóir an doiciméid agus molfaidh sé nó sí, laistigh de chúig lá oibre, na bearta a bheidh le déanamh. 2.3. Más le doiciméid ó thríú páirtithe a bhaineann an t-amhras maidir le nochtadh, rachaidh an Coiste i gcomhairle leis na tríú páirtithe sin, ag tabhairt cúig lá oibre ar a laghad dóibh chun a seasamh a chur in iúl, d’fhonn a mheasúnú an bhfuil feidhm ag ceann de na heisceachtaí a leagtar síos in Airteagal 4 de Rialachán (CE) Uimh. 1049/2001. 2.4. Má bhaineann an t-iarratas a chuirfear faoi bhráid an Choiste le doiciméad ó institiúid eile agus nár chuir an institiúid sin ar fáil é go poiblí fós, tabharfaidh an Coiste cúig lá oibre ar a laghad don institiúid atá freagrach as an doiciméad chun aon amhras atá uirthi maidir le nochtadh an doiciméid a chur in iúl. 2.5. Mura bhfaighfear freagra ó na tríú páirtithe nó ón institiúid ónar tháinig an doiciméad faoin spriocdháta atá leagtha síos, leanfaidh an Coiste leis an nós imeachta. 3. Cinneadh: 3.1. I gcás ina ndeonófar rochtain ar an doiciméad a iarradh, déanfaidh an Coiste, laistigh de 15 lá oibre ón tráth a cláraíodh an t-iarratas, an doiciméad a iarradh a sholáthar don iarratasóir. Is faoi chúram Stiúrthóir Stiúrthóireacht A a bheidh na freagraí lena dtugtar rochtain ar na doiciméid a iarradh. 3.2. I gcás ina ndiúltófar rochtain ar an doiciméad a iarradh, déanfaidh an Coiste, laistigh de 15 lá oibre ón tráth a cláraíodh an t-iarratas, fógra a thabhairt i scríbhinn don iarratasóir faoi na forais leis an diúltú iomlán nó páirteach agus cuirfidh sé ceart an iarratasóra chun iarratas daingniúcháin a dhéanamh in iúl dó nó di. Más rud é nach dtabharfaidh an Coiste freagra laistigh den teorainn ama fhorordaithe, beidh an t-iarratasóir i dteideal iarratas daingniúcháin a dhéanamh. Is faoi chúram an Ardrúnaí a bheidh na freagraí lena ndiúltófar go hiomlán nó go páirteach rochtain a fháil ar na doiciméid a iarradh. 3.3. I gcásanna eisceachtúla, mar shampla i gcás iarratas a bhaineann le doiciméad an‐fhada nó a bhaineann le líon an‐mhór doiciméad, féadfar an teorainn ama dá bhforáiltear i mír 3.1 agus i mír 3.2 a fhadú 15 lá oibre, ar choinníoll go dtugtar fógra ina leith sin don iarratasóir roimh ré agus go dtugtar cúiseanna mionsonraithe leis sin. 3.4. Féadfaidh Stiúrthóir Stiúrthóireacht A agus an tArdrúnaí a gcumhachtaí faoi seach a luaitear i mír 3.1 agus i mír 3.2 a tharmligean.

Airteagal 5 Iarratais daingniúcháin 1. Tíolacadh: 1.1. Seolfar iarratais daingniúcháin chuig an gCoiste laistigh de 15 lá oibre ó diúltaíodh go hiomlán nó go páirteach rochtain a thabhairt ar an doiciméad a iarradh nó, in éagmais aon fhreagra ar an iarratas tosaigh, ó dhul in éag na tréimhse a bheidh socraithe don fhreagra. 1.2. Déanfar na hiarratais daingniúcháin i gcomhréir leis na ceanglais fhoirmiúla chéanna is infheidhme maidir leis an iarratas tosaigh. 2. Próiseáil: Beidh feidhm mutatis mutandis ag na forálacha a leagtar síos in Airteagal 4(2) den Chinneadh seo maidir le hiarratais daingniúcháin a phróiseáil; ní bheidh sé d’oibleagáid ar an gCoiste, áfach, a admháil go bhfuarthas an t-iarratas daingniúcháin. 3. Cinneadh: 3.1. I gcás ina ndeonófar rochtain ar an doiciméad a iarradh, déanfaidh an Coiste, laistigh de 15 lá oibre ón tráth a cláraíodh an t-iarratas daingniúcháin, an doiciméad a iarradh a sholáthar don iarratasóir. Is faoi chúram an Uachtaráin a bheidh na freagraí lena dtabharfar rochtain ar na doiciméid a iarradh. 3.2. I gcás ina ndiúltófar rochtain ar an doiciméad a iarradh, déanfaidh an Coiste, laistigh de 15 lá oibre ón tráth a cláraíodh an t-iarratas daingniúcháin, fógra a thabhairt i scríbhinn don iarratasóir faoi na forais leis an diúltú iomlán nó páirteach agus cuirfidh sé an t-iarratasóir ar an eolas faoi na leigheasanna atá ar fáil dó nó di. Is faoi chúram an Uachtaráin a bheidh na freagraí lena ndiúltófar go hiomlán nó go páirteach rochtain a fháil ar na doiciméid a iarradh. 3.3. I gcásanna eisceachtúla, mar shampla i gcás iarratas daingniúcháin a bhaineann le doiciméad an‐fhada nó a bhaineann le líon an‐mhór doiciméad, féadfar an teorainn ama dá bhforáiltear i mír 3.1 agus i mír 3.2 a fhadú 15 lá oibre, ar choinníoll go dtugtar fógra ina leith sin don iarratasóir roimh ré agus go dtugtar cúiseanna mionsonraithe leis sin. 3.4. Féadfaidh an tUachtarán na cumhachtaí a luaitear i mír 3.1 agus i mír 3.2 a tharmligean.

Airteagal 6 Leigheasanna I gcás ina ndiúltóidh an Coiste rochtain a dheonú go hiomlán nó go páirteach ar dhoiciméad tar éis iarratas daingniúcháin a fháil nó i gcás ina mainneoidh sé freagra a thabhairt laistigh den teorainn ama fhorordaithe, beidh an deis ag an iarratasóir imeachtaí cúirte a thionscnamh i gcoinne an Choiste agus/nó gearán a dhéanamh leis an Ombudsman Eorpach faoi na coinníollacha a leagtar síos in Airteagal 263 agus in Airteagal 228 den Chonradh ar Fheidhmiú an Aontais Eorpaigh faoi seach.

Airteagal 7 Doiciméid a eisiúint agus costas an fhreagra 1. Doiciméid a eisiúint 1.1. Tá doiciméid le soláthar i bhfoirm páipéir, nó i bhformáid leictreonach, agus aird iomlán á tabhairt ar rogha an iarratasóra. 1.2. Más rud é gur eisigh an Coiste nó institiúid eile doiciméad cheana féin agus go bhfuil rochtain éasca air, féadfaidh an Coiste rochtain ar an doiciméad a éascú tríd an iarratasóir a chur ar an eolas faoi conas an doiciméad a iarradh a fháil. 2. Costas an fhreagra Is féidir an costas a bhaineann le táirgeadh nó seoladh 20 leathanach A4 nó níos mó a ghearradh ar an iarratasóir. Ní fhéadfaidh an costas sin dul thar fhíorchostas an bhirt sin. Má dhéantar an doiciméad a sholáthar i bhformáid leictreonach, ní ghearrfar aon táille air sin.

CAIBIDIL IV

FORÁLACHA CRÍOCHNAITHEACHA

Airteagal 8 Bearta cur chun feidhme Cuirfear de chúram ar an Ardrúnaí na bearta is gá a chur chun feidhme lena áirithiú go gcuirfear an Cinneadh seo i bhfeidhm.

Airteagal 9 Cinneadh Uimh. 64/2003 agus Cinneadh Uimh. 128/2003 a aisghairm Leis an gCinneadh seo aisghairtear Cinneadh Uimh. 64/2003 ó Bhiúró Choiste na Réigiún an 11 Feabhra 2003 maidir le rochtain phoiblí ar dhoiciméid de chuid Choiste na Réigiún agus Cinneadh Uimh. 128/2003 ó Bhiúró Choiste na Réigiún an 17 Meitheamh 2003 maidir le rochtain phoiblí ar dhoiciméid de chuid Choiste na Réigiún tríd an gclár leictreonach doiciméad.

Airteagal 10 Teacht i bhfeidhm Tiocfaidh an Rialachán seo i bhfeidhm an lá tar éis lá a fhoilsithe in Iris Oifigiúil an Aontais Eorpaigh.

Arna dhéanamh sa Bhruiséil, 9 Deireadh Fómhair 2020. Thar ceann Bhiúró Choiste na Réigiún Apostolos TZITZIKOSTAS An tUachtarán

(1) IO L 145, 31.5.2001, lch. 43.

(2) IO L 295, 21.11.2018, lch. 39.

(3) IO L 160, 28.6.2003, lch. 96.

(4) IO L 173, 27.6.2001, lch. 5.

(5) IO P 017, 6.10.1958, lch. 385.